Title: ระเบียบเทศบาลตำบลบางบ่อ ว่าด้วยการรักษาความเป็นระเบียบเรียบร้อยและความปลอดภัย ในการให้ประชาชนเข้าตรวจดูข้อมูลข่าวสาร พ.ศ. 2555

ระเบียบเทศบาลตำบลบางบ่อ

ระเบียบเทศบาลตำบลบางบ่อ
ว่าด้วยการรักษาความเป็นระเบียบเรียบร้อยและความปลอดภัย
ในการให้ประชาชนเข้าตรวจดูข้อมูลข่าวสาร
พ.ศ. ๒๕๕๕[๑]

อาศัยอำนาจตามความนัยมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ และข้อ ๔
แห่งประกาศคณะกรรมการข้อมูลข่าวสารของราชการ ลงวันที่ ๒๔ กุมภาพันธ์ พ.ศ. ๒๕๔๑ เรื่อง
หลักเกณฑ์และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดูเทศบาลตำบลบางบ่อ
จึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบเทศบาลตำบลบางบ่อ ว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๕

ข้อ ๒  ระเบียบนี้
ให้ใช้บังคับตั้งแต่วันถัดจากวันที่ได้ประกาศโดยเปิดเผยที่สำนักงานเทศบาลตำบลบางบ่อแล้วเจ็ดวัน

ข้อ ๓  ให้นายกเทศมนตรีตำบลบางบ่อรักษาการตามระเบียบนี้และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้
ในกรณีที่มีปัญหาหรืออุปสรรคในการปฏิบัติตามระเบียบนี้
ให้นายกเทศมนตรีตำบลบางบ่อมีอำนาจวินิจฉัยสั่งการตามที่เห็นสมควร

ข้อ ๔  ให้ประชาชนเข้าตรวจดู
ศึกษา ค้นคว้า ข้อมูลข่าวสารของราชการได้ ณ ศูนย์ข้อมูลข่าวสารเทศบาลตำบลบางบ่อ
ซึ่งอยู่ที่อาคารสำนักงานเทศบาลตำบลบางบ่อ ถนนสามแยกวัดบางบ่อ ตำบลบางบ่อ
อำเภอบางบ่อ จังหวัดสมุทรปราการ หมายเลขโทรศัพท์ ๐-๒๓๓๘-๑๒๑๓ ในวันและเวลาราชการ

ข้อ ๕  ประชาชนผู้เข้าตรวจดูข้อมูลข่าวสาร
ต้องแต่งกายสุภาพ หรือตามความนิยมของท้องถิ่น

ข้อ ๖  ห้ามนำอาวุธเข้าไปในศูนย์ข้อมูลข่าวสาร

ข้อ ๗  ห้ามนำอาหารหรือเครื่องดื่มมึนเมา
เข้าไปรับประทานหรือดื่มในศูนย์ข้อมูลข่าวสาร

ข้อ ๘  ห้ามนำสัตว์เลี้ยงเข้าไปในศูนย์ข้อมูลข่าวสาร

ข้อ ๙  การใช้สถานที่
ต้องเคารพสถานที่ ไม่ส่งเสียงดังจนเป็นการรบกวนผู้อื่น
และต้องรักษาความเป็นระเบียบ เรียบร้อย

ข้อ ๑๐  ประชาชนผู้ขอเข้าตรวจ ศึกษา ค้นคว้า
ต้องลงทะเบียนในสมุดทะเบียนที่ศูนย์ข้อมูลข่าวสารจัดไว้

ข้อ ๑๑  การตรวจ
การค้นคว้า ศึกษาข้อมูลข่าวสารใด พึงใช้ความระมัดระวังและรักษาเยี่ยงวิญญูชน

ข้อ ๑๒  เมื่อตรวจ
ค้นคว้า ศึกษาเสร็จแล้ว ให้นำไปคืนแก่เจ้าหน้าที่ประจำศูนย์ข้อมูลข่าวสาร

ข้อ ๑๓  ห้ามนำข้อมูลข่าวสารใดออกนอกศูนย์ข้อมูลข่าวสาร
เว้นแต่ได้รับอนุญาตจากเจ้าหน้าที่ประจำศูนย์ข้อมูลข่าวสาร

ข้อ ๑๔  ผู้ใดประมาท
เลินเล่อ หรือจงใจทำให้ข้อมูลข่าวสารใด ชำรุด เสียหาย สูญหาย ต้องรับผิดชอบชดใช้ค่าเสียหายหรืออาจถูกฟ้องร้องดำเนินคดีทางศาลได้

ข้อ ๑๕  การยืมหนังสือหรือขอสำเนาข้อมูลข่าวสารใด
ต้องได้รับอนุญาตและเสียค่าธรรมเนียมตามที่เทศบาลตำบลบางบ่อกำหนด

ข้อ ๑๖  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสาร สามารถแจ้งให้ผู้นั้นออกจากศูนย์ข้อมูลข่าวสารด้วยวิธีอันสมควร

ประกาศ
ณ วันที่ ๑๘ มกราคม พ.ศ. ๒๕๕๕
วิรุฬห์
 ศุภพิพัฒน์
นายกเทศมนตรีตำบลบางบ่อ

ปริยานุช/ผู้จัดทำ
๕ มีนาคม ๒๕๕๕

ณัฐพร/ผู้ตรวจ
๕ มีนาคม ๒๕๕๕

[๑] ราชกิจจานุเบกษา
เล่ม ๑๒๙/ตอนที่ ๒๓ ง/หน้า ๘/๑ มีนาคม ๒๕๕๕